paragraph_text: Izlazi od 1919. godine. Prvotno je izlazio pod imenom Život, koje je nosio do 1945., do završetka drugog svjetskog rata, nakon čega je prestao izlaziti. Prvo je izašao u Sarajevu, no izlaženje mu je sljedeće školske godine prebačeno u Zagreb. Utemeljio ga je uz svoju redovničku subraću Miroslav Vanino, predavač na Vrhbosanskoj bogoslovnoj školi, a u ime Katoličkog sjemeništa, jer se tih godina hrvatsku mladež odgajalo u scijentističkom duhu koji je onda bio protuvjerski. Suradnike je molio neka pišu o temama kao što je biblijska kozmogonija u svjetlu znanosti, Svetom Pismu, antiklerikalizmu, transformizmu, položaju čovjeka u svemiru, odnosu prirodoznanstva i vjere. Pri tome je list zadržao apologetski duh.